มาทำความรู้จักไม้เท้าขาว ทำไมไม้เท้าขาวจึงจำเป็นสำหรับคนตาบอด?

สวัสดีค่ะ^^

คุณอาจจะเคยสังเกตเห็นคนตาบอดในสถานการณ์ต่างๆในชีวิตประจำวัน ไม่ว่าจะเป็นคนตาบอดที่รอข้ามถนนตรงทางม้าลาย คนตาบอดที่เดินต่อแถวกันบนฟุตบาท สัญลักษณ์ที่บ่งบอกว่าพวกเขาเป็นคนตาบอดคงหนีไม่พ้นอุปกรณ์แท่งยาวที่พวกเขาใช้นำทางอย่างไม้เท้าขาว ซึ่งเปรียบเสมือนอวัยวะสำคัญของคนตาบอดที่เข้ามาทดแทนดวงตา ไม้เท้าขาวสำคัญกับคนตาบอดอย่างไร จะสามารถทดแทนดวงตาที่มืดบอดได้จริงหรือไม่ วันนี้เราจะพามารู้จักอุปกรณ์ชิ้นนี้กันค่ะ

ไม้เท้าขาวคืออะไร?

"ไม้เท้าขาว" เป็นอุปกรณ์ที่คนตาบอดใช้นำทางขณะเดินไปยังที่ต่างๆ โดยจะมีลักษณะเป็นแท่งยาวที่มีขนาดแตกต่างกันออกไปตามแต่ส่วนสูงของผู้ใช้งาน โดยปกติแล้วความยาวของไม้เท้าขาวที่เหมาะสมจะวัดจากพื้นถึงบริเวณลิ้นปี่ของผู้ใช้งาน เพื่อความสะดวกขณะเดิน และความสมดุลของร่างกายขณะแกว่งข้อมือ โดยไม้เท้าขาวในปัจจุบันมีหลากหลายรูปแบบ หลากหลายราคา เช่น ไม้เท้าขาวแบบตรง ไม้เท้าขาวแบบพับ ไม้เท้าขาวแบบเสาอากาศ เป็นต้น

ไม้เท้าขาว เป็นอุปกรณ์ที่มีต้นกำเนิดมาอย่างยาวนาน คนตาบอดในยุคเริ่มแรกนั้นมักใช้วัสดุที่หาได้ในท้องถิ่นที่มีลักษณะใกล้เคียงกับไม้เท้าขาวในปัจจุบัน เช่น ไม้ไผ่ แท่งเหล็ก หวาย โดยขนาดและความยาวนั้นจะขึ้นอยู่กับความพอใจของผู้ใช้งาน หรือตามแต่วัสดุที่หาได้

ต่อมามีการคิดค้นไม้เท้าขาวที่มีความแข็งแรงมากขึ้น เช่น ผลิตจากอะลูมิเนียม คาร์บอนไฟเบอร์ พลาสติก เป็นต้น แต่ที่นิยมมากที่สุดคือไม้เท้าขาวที่ทำจากอะลูมิเนียม เพราะมีความทนทานและน้ำหนักเบา นอกจากนี้ยังมีการเผยแพร่วิธีการใช้ที่ถูกต้อง เพื่อให้คนตาบอดใช้ไม้เท้าขาวได้อย่างมีประสิทธิภาพและปลอดภัย

โดย Richard E. Hoover ในปี ค.ศ. 1944 ถือเป็นบุคคลสำคัญผู้ทำให้ไม้เท้าขาวมีมาตรฐานเป็นสากลมากขึ้น ทำให้คนตาบอดกับไม้เท้าขาวเป็นภาพที่คนในสังคมเข้าใจตรงกัน

ทำไมจึงเรียกว่าไม้เท้าขาว? ไม้เท้าเป็นสีอื่นได้หรือไม่?

สาเหตุที่ไม้เท้านำทางสำหรับคนตาบอดนิยมใช้เป็นสีขาว มีข้อมูลจากหลายแหล่งอ้างอิง แต่เหตุผลที่เป็นที่พูดถึงมากที่สุดนั้นคาดว่าสีขาวเป็นสีโทนสว่างที่สังเกตเห็นได้ง่าย ต่างจากสีโทนเข้มอย่างสีดำหรือสีน้ำเงิน ทั้งนี้ก็เพื่อความปลอดภัยของคนตาบอดในการเดินทางไปยังที่ต่างๆ เช่น ขณะข้ามถนน หากใช้ไม้เท้าเป็นสีอื่นก็อาจทำให้ผู้ขับขี่สังเกตเห็นได้ยากและไม่ทันระวัง ไม้เท้าสีขาวจึงเป็นสัญลักษณ์ที่ทั่วโลกเห็นพ้องต้องกันว่าเป็นสัญลักษณ์ของคนตาบอด หากผู้ใดถือไม้เท้าขาวอยู่ในมือแสดงว่าเป็นคนตาบอด นอกจากนี้ไม้เท้าขาวยังนิยมคาดด้วยแถบสีแดงเพื่อให้สังเกตเห็นได้อย่างเด่นชัดมากขึ้นทั้งจากระยะไกล และในที่มืดอีกด้วย

ไม้เท้าขาวใช้อย่างไร? ใช้ยากไหม?

โดยปกติคนตาบอดที่เข้าศึกษาในโรงเรียนเฉพาะทางตั้งแต่เด็ก และผ่านการฝึกฝนทักษะอย่างเหมาะสม จะได้รับการฝึกทักษะการใช้ไม้เท้าขาวที่บรรจุอยู่ในหลักสูตรการเรียนการสอน (O & M ‘Orientation and Mobility’) เนื่องจากการใช้ไม้เท้าขาวนั้นมีรายละเอียดที่ซับซ้อน หากใช้อย่างผิดวิธีหรือไม่ระมัดระวังก็อาจทำให้เกิดอันตรายทั้งต่อตนเองและผู้อื่นได้ วิธีการใช้ไม้เท้าขาวโดยคร่าวๆนั้นให้คนตาบอดใช้มือข้างที่ถนัดจับบริเวณส่วนบนของไม้เท้าขาวซึ่งมักทำจากยางพาราหรือพลาสติก โดยให้ทาบนิ้วชี้ไปกับด้านยาวของส่วนที่จับ ขณะเดินให้วางแขนไว้บริเวณกึ่งกลางลำตัว แล้วแกว่งไม้เท้าให้สัมพันธ์กับการก้าวเท้าโดยให้ขยับเฉพาะส่วนข้อมือ ไม่ต้องขยับส่วนแขน เคาะไม้เท้าให้สัมผัสกับพื้นเบาๆ เช่น ขณะก้าวเท้าขวาให้เคาะไม้เท้าขาวข้างซ้าย และยกขึ้นจากพื้นทุกจังหวะการก้าวเดิน ไม่ควรกวาดไม้เท้าขาวไปกับพื้น และควรระมัดระวังการแกว่งข้อมือไม่ให้กว้างเกินไป เพราะอาจทำให้เกิดอันตรายต่อผู้อื่นได้

ผู้เขียนหวังว่าข้อมูลที่นำมาฝากในวันนี้จะทำให้ทุกท่านเกิดความเข้าใจเกี่ยวกับไม้เท้าขาวของคนตาบอดมากยิ่งขึ้น ท่านจะเห็นว่าไม้เท้าขาวนั้นเปรียบเสมือนดวงตาสำหรับคนตาบอด เพราะไม้เท้าขาวสามารถบ่งบอกสิ่งกีดขวาง พื้นผิว บ่อหลุม ทำให้คนตาบอดเดินทางได้อย่างมั่นใจยิ่งขึ้น หากท่านพบเห็นผู้ที่ถือไม้เท้าขาวเดินอยู่ตามทาง หากมีเวลาเพียงเล็กน้อยโปรดอย่าลังเลที่จะเข้าไปช่วยเหลือ เพราะการแสดงน้ำใจเล็กๆน้อยๆนี้อาจไม่ได้เป็นเพียงการช่วยให้คนตาบอดเดินทางได้ปลอดภัยยิ่งขึ้นเท่านั้น แต่มันคือการเปิดโอกาสให้คนตาบอดใช้ชีวิตได้เท่าเทียมคนทั่วไป บทความต่อไปผู้เขียนจะมีสาระอะไรมาฝาก อย่าลืมติดตามอ่าน และมาเรียนรู้โลกของคนตาบอดไปด้วยกันนะคะ